
****

מעמד בקשת הגאולה לתשב"ר

**כולל**

**לימוד קצר מהלכות עבודת המקדש**

**וסדר התפילה**

אַחַר יָשֻׁבוּ בְּנֵי יִשְׂרָאֵל וּבִקְשׁוּ אֶת ה' אֱלֹקֵיהֶם וְאֵת דָּוִד מַלְכָּם וּפָחֲדוּ אֶל ה' וְאֶל טוּבוֹ בְּאַחֲרִית הַיָּמִים

**אנו מבקשים מלכותך**

**ומבקשים מלכות בית דוד משיחך**

**ומבקשים בקרוב בנה ביתך כבתחילה**

**מַה גָּרַם לְנֵס הַהַצָּלָה מִגְּזֵרַת הָמָן?**

**מרן החפץ חיים זיע"א בקונטרס תורה אור (פרק ג)**

**איתא בגמ' במגילה ט"ז, בשעה שבא המן להלביש את מרדכי ולהרכיבו על הסוס, אשכחיה דיתבי רבנן קמיה ומחוי להו הלכות קמיצה, [שהיה דורש בעניינו של יום, וט"ז בניסן היה יום תנופת העומר, רש"י], וכו' עד אמר להו אתא מלא קומצא דידכו ודחי לעשרה אלפי ככרי כסף דידי. עכ"ל הגמרא.**

**ולכאורה יפלא, בשעה כזו שיש על האדם מלשין הרודף אחר נפשו בכל שעה להמיתו ממש, האם זוהי העת ללמוד את עניני הקרבנות.**

**אלא הוא הדבר שכתוב בזוהר הקדוש (פר' וירא), שזכות לימוד הקרבנות מועילה כל כך, שאפילו אם יש מי שמלמד קטגוריא על האדם, אינו יכול לעשות לו רע אלא טוב.**

**וענין זה נתקיים אצל המן, שהרי ידוע דלית מאן דמעורר קטיגוריא כהמן, כמו שאמרו חז"ל לית מאן דידע לישנא בישא כהמן, ולבסוף ע"י דיבורו בעצמו נסתובב באותו יום גדולה ותפארת למרדכי, ונתהפך זה על ידי זכות לימוד הקרבנות כמו שאמר המן בעצמו.**

**וזהו שסיפרו לנו חכמינו ז"ל מעשה דמרדכי ולימודו עם התלמידים, להורות שאפילו בעת שצר לו להאדם מאד, אל יפטור את עצמו מלימוד עניני הקרבנות דבר יום ביומו, וכמו שעשה מרדכי אף שהיה לאחר חורבן הבית, וזכות זו יכולה להצילו מכל צרה!**

סדר לימוד מהלכות עבודת המקדש

הלכות מנחת העומר וקמיצה

**הִלְכוֹת מִנְחַת הָעֹמֶר**

**סדר הכנת מנחת העומר**

**א.** יש להכין עשרון סולת שעורים, לוג שמן זית, וקומץ לבונה (וגם מים פושרים).

**ב.** מודדים הסולת בלי שרת הנקרא עשרון, ואת השמן בכלי מדידה הנקרא לוג, ואת הלבונה בקומצו של כהן.

**ג.** כמו רוב המנחות, יש בה שלוש מתנות שמן. קודם שופך מעט שמן [וי"א כזית] לכלי עשיה הנקרא ביסא.

**ד.** אחר כך שופך כל העשרון סולת על השמן שבביסא.

**ה.** שופך רוב השמן הנשאר בלוג על הסולת (ומשאיר קצת שמן ליציקה).

**ו.** מערבב בידיו את הסולת והשמן.

**ז.** יש אומרים ששופך מים פושרים על העיסה ולש, וצריך ליזהר שלא יבא לידי חימוץ, אבל לדעת הרמב"ם אין לשין בפושרים.

**ח.** מעביר המנחה לכלי אחר, ויוצק שאר השמן הנשאר בלוג על כל המנחה.

**ט.** נותן קומץ לבונה על המנחה.

**סדר הקרבת מנחת העומר**

**י.** אחר הקרבת התמידין והמוספין, מקריבין מנחת העומר (לפני הכבש הבא עם העומר).

**יא.** הכהן לוקח המנחה, ועומד במזרח העזרה ומניף לארבע רוחות, ומעלה ומוריד.

**יב.** הכהן הולך עם המנחה לקרן מערבית דרומית ומגישו (הכלי) לחודו של קרן.

**סדר מעשה הקמיצה**

**א.** יסלק הלבונה לצד, כדי שלא יעלה הלבונה בתוך הקמיצה. בכל המנחות הטעונות קמיצה, צריך לקמוץ ממקום שיש בו גם סולת וגם שמן, ולכתחילה יקמוץ ממקום שנתרבה השמן. וי"א שקומץ מאמצע הכלי.

**ב.** הקמיצה אינה כשירה אלא בכהן וביד ימין.

**ג.** כיצד קומצין, פותח ידו הימנית ומכניסה לתוך הסולת מצד הזרת, עד שתכנס הסולת בכל ידו, וכופף שלש אצבעות על פס ידו, ומה שבתוכו הוא הקומץ.

**מחיקת הקומץ**

**ד.** אחר הקמיצה מוחק בגודלו מלמעלה ובאצבע קטנה מלמטה את הסולת הבולטת לחוץ כדי שיהיה שיעור קומץ בדיוק, והופך ידו באופן שגב ידו כלפי מטה כדי שלא יפול מן הסולת, (וי"א שיכול לעשות מחיקה אחר שהפך ידו).

**ה.** המחיקה צריך שתהיה ביד ימין ולא יסייע בכלי, או כהן אחר, אמנם הסולת הנדבקת חוץ לידו יכול להסיר אף בשמאל (ולהחזירו לכלי).

**קידוש הקומץ**

**ו.** אחר הקמיצה מקדש הכהן את הקומץ, על ידי שנותן את הקומץ לתוך כלי שרת אחר הנמצא ביד כהן אחר.

**ז.** מניח את הקומץ בתוך הכלי, וכן את כל מה שנדבק בתוך ידו כדי שיהיה הקומץ שלם, אבל מה שנדבק מאחורי אצבעותיו אינו מן הקומץ.

**ליקוט לבונה**

**ח.** הכהן שקמץ מלקט ביד ימינו את כל הלבונה שנותרה בכלי שקמץ ממנו, ונותנה לכלי שרת על גבי הקומץ.

**הולכה מליחה והקטרה**

**ט.** מוליך את הקומץ והלבונה בתוך כלי שרת למזבח, ומעלה על הכבש ומולחו שם, ומקטירו על גבי המערכה.

**סדר התפילה  
לתפילת רבים לבקשת הגאולה השלימה**על פי עצת מרנא החפץ חיים זצ"ל, בספרו חומת הדת (פרק י"ד).

**תהילים פרק-כב**

**(א)** לַמְנַצֵּחַ עַל אַיֶּלֶת הַשַּׁחַר מִזְמוֹר לְדָוִד: **(ב)** אֵלִי אֵלִי לָמָה עֲזַבְתָּנִי רָחוֹק מִישׁוּעָתִי דִּבְרֵי שַׁאֲגָתִי: **(ג)** אֱלֹקַי אֶקְרָא יוֹמָם וְלֹא תַעֲנֶה וְלַיְלָה וְלֹא דוּמִיָּה לִי: **(ד)** וְאַתָּה קָדוֹשׁ יוֹשֵׁב תְּהִלּוֹת יִשְׂרָאֵל: **(ה)** בְּךָ בָּטְחוּ אֲבֹתֵינוּ בָּטְחוּ וַתְּפַלְּטֵמוֹ: **(ו)** אֵלֶיךָ זָעֲקוּ וְנִמְלָטוּ בְּךָ בָטְחוּ וְלֹא בוֹשׁוּ: **(ז)** וְאָנֹכִי תוֹלַעַת וְלֹא אִישׁ חֶרְפַּת אָדָם וּבְזוּי עָם: **(ח)** כָּל רֹאַי יַלְעִגוּ לִי יַפְטִירוּ בְשָׂפָה יָנִיעוּ רֹאשׁ: **(ט)** גֹּל אֶל ה' יְפַלְּטֵהוּ יַצִּילֵהוּ כִּי חָפֵץ בּוֹ: **(י)** כִּי אַתָּה גֹחִי מִבָּטֶן מַבְטִיחִי עַל שְׁדֵי אִמִּי: **(יא)** עָלֶיךָ הָשְׁלַכְתִּי מֵרָחֶם מִבֶּטֶן אִמִּי אֵלִי אָתָּה: **(יב)** אַל תִּרְחַק מִמֶּנִּי כִּי צָרָה קְרוֹבָה כִּי אֵין עוֹזֵר: **(יג)** סְבָבוּנִי פָּרִים רַבִּים אַבִּירֵי בָשָׁן כִּתְּרוּנִי: **(יד)** פָּצוּ עָלַי פִּיהֶם אַרְיֵה טֹרֵף וְשֹׁאֵג: **(טו)** כַּמַּיִם נִשְׁפַּכְתִּי וְהִתְפָּרְדוּ כָּל עַצְמוֹתָי הָיָה לִבִּי כַּדּוֹנָג נָמֵס בְּתוֹךְ מֵעָי: **(טז)** יָבֵשׁ כַּחֶרֶשׂ כֹּחִי וּלְשׁוֹנִי מֻדְבָּק מַלְקוֹחָי וְלַעֲפַר מָוֶת תִּשְׁפְּתֵנִי: **(יז)** כִּי סְבָבוּנִי כְּלָבִים עֲדַת מְרֵעִים הִקִּיפוּנִי כָּאֲרִי יָדַי וְרַגְלָי: **(יח)** אֲסַפֵּר כָּל עַצְמוֹתָי הֵמָּה יַבִּיטוּ יִרְאוּ בִי: **(יט)** יְחַלְּקוּ בְגָדַי לָהֶם וְעַל לְבוּשִׁי יַפִּילוּ גוֹרָל: **(כ)** וְאַתָּה ה' אַל תִּרְחָק אֱיָלוּתִי לְעֶזְרָתִי חוּשָׁה: **(כא)** הַצִּילָה מֵחֶרֶב נַפְשִׁי מִיַּד כֶּלֶב יְחִידָתִי: **(כב)** הוֹשִׁיעֵנִי מִפִּי אַרְיֵה וּמִקַּרְנֵי רֵמִים עֲנִיתָנִי: **(כג)** אֲסַפְּרָה שִׁמְךָ לְאֶחָי בְּתוֹךְ קָהָל אֲהַלְלֶךָּ: **(כד)** יִרְאֵי ה' הַלְלוּהוּ כָּל זֶרַע יַעֲקֹב כַּבְּדוּהוּ וְגוּרוּ מִמֶּנּוּ כָּל זֶרַע יִשְׂרָאֵל: **(כה)** כִּי לֹא בָזָה וְלֹא שִׁקַּץ עֱנוּת עָנִי וְלֹא הִסְתִּיר פָּנָיו מִמֶּנּוּ וּבְשַׁוְּעוֹ אֵלָיו שָׁמֵעַ: **(כו)** מֵאִתְּךָ תְהִלָּתִי בְּקָהָל רָב נְדָרַי אֲשַׁלֵּם נֶגֶד יְרֵאָיו: **(כז)** יֹאכְלוּ עֲנָוִים וְיִשְׂבָּעוּ יְהַלְלוּ ה' דֹּרְשָׁיו יְחִי לְבַבְכֶם לָעַד: **(כח)** יִזְכְּרוּ וְיָשֻׁבוּ אֶל ה' כָּל אַפְסֵי אָרֶץ וְיִשְׁתַּחֲווּ לְפָנֶיךָ כָּל מִשְׁפְּחוֹת גּוֹיִם: **(כט)** כִּי לַה' הַמְּלוּכָה וּמֹשֵׁל בַּגּוֹיִם: **(ל)** אָכְלוּ וַיִּשְׁתַּחֲוּוּ כָּל דִּשְׁנֵי אֶרֶץ לְפָנָיו יִכְרְעוּ כָּל יוֹרְדֵי עָפָר וְנַפְשׁוֹ לֹא חִיָּה: **(לא)** זֶרַע יַעַבְדֶנּוּ יְסֻפַּר לַאדֹנָי לַדּוֹר: **(לב)** יָבֹאוּ וְיַגִּידוּ צִדְקָתוֹ לְעַם נוֹלָד כִּי עָשָׂה:

**סדר התפילה דלהלן מיוסד על תפילה קדומה שנשלחה מירושלים לבעל ה'מעבר יבק'**

**ומיוסדת על פי מאמר חז"ל במדרש שמואל (פרשה י"ג) ובילקוט שמואל (א' רמז ק"ו) ומובא ברש"י בהושע (ג' ה') שאין מראין סימן גאולה לישראל עד שיחזרו ויבקשו שלשתן, מלכות שמים, ומלכות בית דוד, ובנין בית המקדש.  
ובתחילתו הקדמת הודאה לה' יתברך, ותפילה שיזכו כל ישראל לבקש על זה בלב שלם**

החזן והקהל יאמרו פיסקא פיסקא

בצוותא חדא ובשפיכת לב

**הודאה להשי"ת,   
על שמירתו עלינו לכל אורך שנות הגלות המר**

**הוֹדוּ לַה' כִּי טוֹב כִּי לְעוֹלָם חַסְדּוֹ: יֹאמְרוּ גְּאוּלֵי ה' אֲשֶׁר גְּאָלָם מִיַּד צָר: וּמֵאֲרָצוֹת קִבְּצָם מִמִּזְרָח וּמִמַּעֲרָב מִצָּפוֹן וּמִיָּם: וַיִּזְכֹּר לָהֶם בְּרִיתוֹ וַיִּנָּחֵם כְּרֹב חֲסָדָיו: וַיִּתֵּן אוֹתָם לְרַחֲמִים לִפְנֵי כָּל שׁוֹבֵיהֶם: וְאַף גַּם זֹאת בִּהְיוֹתָם בְּאֶרֶץ אֹיְבֵיהֶם לֹא מְאַסְתִּים וְלֹא גְעַלְתִּים לְכַלֹּתָם לְהָפֵר בְּרִיתִי אִתָּם כִּי אֲנִי ה' אֱלֹקיהֶם: הוֹדוּ לַה' כִּי טוֹב כִּי לְעוֹלָם חַסְדּוֹ:**

**תפילה להשי"ת,  
 שיזכו כל ישראל לשוב ולבקש בלב שלם את ג' הבקשות**

**אָנָּא ה' מָלֵא רַחֲמִים רַחֶם נָא עָלֵינוּ, וְתֵן בְּלִבֵּנוּ וּבְלֵב כָּל עַמְּךָ יִשְׂרָאֵל לָשׁוּב אֵלֶיךָ בֶּאֱמֶת וּבְלֵב שָׁלֵם כְּאִיש אֶחָד בְּלֵב אֶחָד, וִיבַקְשׁוּ אותְךָ ה' אֱלֹקינוּ, וְאֵת מַלְכוּת בֵּית דָּוִד מְשִׁיחֶךָ, וְאֶת הַבַּיִת הַגָּדוֹל וְהַקָּדוֹשׁ שֶׁנִּקְרָא שִׁמְךָ עָלָיו, כַּכָּתוּב: אַחַר יָשֻׁבוּ בְּנֵי יִשְׂרָאֵל וּבִקְשׁוּ אֶת ה' אֱלֹקיהֶם וְאֵת דָּוִד מַלְכָּם וּפָחֲדוּ אֶל ה' וְאֶל טוּבוֹ בְּאַחֲרִית הַיָּמִים:**

**בקשת הגאולה בכללות**

**ה' אֱלֹקים צְבָקוֹת הֲשִׁיבֵנוּ הָאֵר פָּנֶיךָ וְנִוָּשֵׁעָה: וּמַהֵר לְגָאָלֵנוּ גְאֻלָּה שְׁלֵמָה לְמַעַן שְׁמֶךָ: הֲלֹא אַתָּה תָּשׁוּב תְּחַיֵּנוּ וְעַמְּךָ יִשְׂמְחוּ בָךְ: הוֹשִׁיעֵנוּ ה' אֱלֹקינוּ וְקַבְּצֵנוּ מִן הַגּוֹיִם לְהֹדוֹת לְשֵׁם קָדְשֶׁךָ לְהִשְׁתַּבֵּחַ בִּתְהִלָּתֶךָ: לְאַהֲבָה אֶת ה' אֱלֹקיךָ לִשְׁמֹעַ בְּקֹלוֹ וּלְדָבְקָה בוֹ כִּי הוּא חַיֶּיךָ וְאֹרֶךְ יָמֶיךָ לָשֶׁבֶת עַל הָאֲדָמָה אֲשֶׁר נִשְׁבַּע ה' לַאֲבֹתֶיךָ לְאַבְרָהָם לְיִצְחָק וּלְיַעֲקֹב לָתֵת לָהֶם:**

**בקשת גילוי כבוד מלכות שמים**

**אָבִינוּ מַלְכֵּנוּ, גַּלֵּה כְּבוֹד מַלְכוּתְךָ עָלֵינוּ מְהֵרָה וְהוֹפַע וְהִנָּשֵׂא עָלֵינוּ לְעֵינֵי כָּל חָי וְתִמְלוֹךְ אַתָּה הוּא ה' אֱלֹקינוּ מְהֵרָה לְבַדֶּךָ עַל כָּל מַעֲשֶׂיךָ בְּהַר צִיּוֹן מִשְׁכַּן כְּבוֹדֶךָ וּבִירוּשָׁלַיִם עִיר קָדְשֶׁךָ כַּכָּתוּב בְּדִבְרֵי קָדְשְׁךָ: יִמְלֹךְ ה' לְעוֹלָם אֱלֹקיִךְ צִיּוֹן לְדֹר וָדֹר, הַלְלוּקהּ:**

**בקשת מלכות בית דוד**

**רִבּוֹנוֹ שֶׁל עוֹלָם, הֲלֹא יָדַעְנוּ כִּי בוֹחֵר אַתָּה בְּבֶן יִשַׁי, וּבְכֵן, שַֹמְּחֵנוּ בְּאֵלִיָּהוּ הַנָּבִיא עַבְדֶּךָ, וּבְמַלְכוּת בֵּית דָּוִד מְשִׁיחֶךָ, בִּמְהֵרָה יָבֹא וְיָגֵל לִבֵּנוּ, כַּכָּתוּב: וְעַבְדִּי דָוִד מֶלֶךְ עֲלֵיהֶם, וְרוֹעֶה אֶחָד יִהְיֶה לְכֻלָּם וּבְמִשְׁפָּטַי יֵלֵכוּ וְחֻקֹּתַי יִשְׁמְרוּ וְעָשׂוּ אוֹתָם: וְיָשְׁבוּ עַל הָאָרֶץ אֲשֶׁר נָתַתִּי לְעַבְדִּי לְיַעֲקֹב, אֲשֶׁר יָשְׁבוּ בָהּ אֲבוֹתֵיכֶם, וְיָשְׁבוּ עָלֶיהָ הֵמָּה וּבְנֵיהֶם וּבְנֵי בְנֵיהֶם עַד עוֹלָם, וְדָוִד עַבְדִּי נָשִׂיא לָהֶם לְעוֹלָם (יחזקאל לז):**

**בקשת בנין בית המקדש**

**וְעַתָּה שְׁמַע אֱלֹקינוּ אֶל תְּפִלַּת עַבְדְּךָ וְאֶל תַּחֲנוּנָיו וְהָאֵר פָּנֶיךָ עַל מִקְדָּשְׁךָ הַשָּׁמֵם לְמַעַן ד' (דניאל ט) : אַתָּה תָקוּם תְּרַחֵם צִיּוֹן כִּי עֵת לְחֶנְנָהּ כִּי בָא מוֹעֵד: בְּנֵה בֵיתְךָ כְּבַתְּחִלָּה וְכוֹנֵן מִקְדָּשְׁךָ עַל מְכוֹנוֹ וְהַרְאֵנוּ בְּבִנְיָנוֹ וְשַֹמְּחֵנוּ בְּתִקּוּנוֹ וְהָשֵׁב שְׁכִינָתְךָ לְתוֹכוֹ וְהָשֵׁב כֹּהֲנִים לַעֲבוֹדָתָם וּלְוִיִּים לְשִׁירָם וּלְזִמְרָם וְהָשֵׁב יִשְֹרָאֵל לִנְוֵיהֶם וְשָׁם נַעֲלֶה וְנֵרָאֶה וְנִשְׁתַּחֲוֶה לְפָנֶיךָ בְּשָׁלֹשׁ פְּעָמֵי רְגָלֵינוּ וְנוֹדֶה לְךָ שִׁיר חָדָשׁ עַל גְּאֻלָּתֵנוּ וְעַל פְּדוּת נַפְשֵׁנוּ: בָּרוּךְ ה' לְעוֹלָם אָמֵן וְאָמֵן: יִהְיוּ לְרָצוֹן אִמְרֵי פִי וְהֶגְיוֹן לִבִּי לְפָנֶיךָ ה' צוּרִי וְגֹאֲלִי:**

**סדר קבלת עול מלכות שמים**

**שְׁמַע יִשְֹרָאֵל ה' אֶלֹקֵינוּ ה' אֶחָד. (פעם אחת)  
בָּרוּךְ שֵׁם כְּבוֹד מַלְכוּתוֹ לְעוֹלָם וָעֶד. (ג' פעמים)  
ה' הוּא הָאֱלֹקִים. (ז' פעמים)   
ה' מֶלֶךְ ה' מָלָךְ ה' יִמְלֹךְ לְעוֹלָם וָעֶד. (פעם אחת)**